"จีสตีล"ย้ำธุรกิจรัดกุมขึ้น
ก.ล.ต. ขอ 3 วันสรุปผลตรวจสอบงบพิเศษจีสตีล-จีเจ สตีล บริษัทเสนอวิธีปรับปรุงการทำงานให้รัดกุม
11 พ.ค. 2553

ก.ล.ต. ขอ 3 วันสรุปผลตรวจสอบงบพิเศษจีสตีล-จีเจ สตีล บริษัทเสนอวิธีปรับปรุงการทำงานให้รัดกุม 
นางจารุพรรณ อินทรรุ่ง ผู้อำนวยการฝ่ายงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขอเวลา 2-3 วัน เพื่อศึกษางบพิเศษของบริษัท จี สตีล (GSTEEL) และจี เจ สตีล (GJS) ว่าผลของรายการที่ผู้สอบบัญชีพิเศษทำเพิ่มเป็นอย่างไรบ้าง 
บริษัท จี สตีล สรุปแนวทางแก้ไข เช่น การขายสินค้าให้ลูกค้าใหม่ทุกราย รวมถึงพันธมิตรและกิจการที่เกี่ยวข้อง ต้องผ่านการประเมินลูกค้าโดยกระบวนการพิจารณาการให้สินเชื่อ และก่อนยืนยันรายการขาย ต้องตรวจสอบยอดหนี้คงค้าง วงเงินสินเชื่อที่ลูกค้าได้รับกับทุกคำสั่งซื้อ สำหรับการขายเศษเหล็ก ต้องจัดให้มีการคัดเลือกผู้ขายและตรวจสอบวัตถุดิบ มีการประมูลเศษเหล็กที่ใช้งานไม่ได้ ส่วนการจัดหาเครื่องจักรจะทำโดยตรงจากผู้ผลิตเครื่องจักรให้มีการเสนอราคาจากผู้ขายหลายราย การหักกลบลบหนี้ต้องได้รับอนุมัติจากคณะกรรมการบริษัท 
นอกจากนี้ การซื้อเหล็กถลุงเสื่อมคุณภาพจะสั่งซื้อจำนวนน้อยจากผู้ขายรายใหม่เพื่อทดลองคุณภาพสินค้าก่อน รวมทั้งมีกระบวนการตรวจสอบคุณภาพรัดกุมขึ้น
สำหรับเงินจ่ายล่วงหน้าค่าเครื่องจักรและงานก่อสร้าง จะพัฒนาสัญญาจัดหาอุปกรณ์ที่เป็นมาตรฐานโดยความช่วยเหลือจากที่ปรึกษาทางกฎหมาย รวมทั้งแนวทางต่อไปหลังจากนี้คือการปรับโครงสร้างหนี้ เพิ่มทุน และเพิ่มกำลังผลิตให้ได้ 
ด้าน GJS มีแนวทางที่เหมือนกับ GSTEEL คือ มีระบบพิจารณาสินเชื่อกับลูกค้าใหม่ บริหารงานที่รัดกุมขึ้น